Recovery Norge

Recovery Norge er en norsk interesseorganisasjon som består av medlemmer som hevder å ha blitt friske av kronisk utmattelsessyndrom (CFS/ME) eller lignende sykdommer, og deres pårørende. Videre er det et avgjørende kriterium at man er blitt frisk ved hjelp av det organisasjonen definerer som «metoder som innebærer kognitive/mentale teknikker, endring av tankemønstre, handling og/eller mellommenneskelig interaksjon». Dette utelukker personer som fremdeles er syke eller som har opplevd tilfriskning primært med farmakologisk behandling eller dietter. Organisasjonen har publisert et større antall pasienthistorier på sitt nettsted, de fleste av disse pasientene har anvendt den alternative behandlingsformen The Lightning Process.


== Historie ==
Recovery Norge  ble startet på initiativ fra lege og postdoktor Henrik Vogt i januar 2017. Foreningen beskriver seg selv som en organisasjon for personer som har blitt friske. I september 2017 ble nettverket offentlig lansert gjennom en kronikk i Aftenposten. Recovery Norge ble formelt stiftet som organisasjon i januar 2018. I en podcast med Gunnar Tjomlid 20. august 2021 snakker Henrik Vogt om Recovery Norge, ME og Lightning Process.


== Formål ==
Ifølge Recovery Norges egne vedtekter er organisasjonens hovedformål å skape håp og bedre forståelse av kronisk utmattelsessyndrom og andre såkalte «medisinsk uforklarte symptomer» basert på medlemmenes historier. Organisasjonen skal, med utgangspunkt i medlemmenes egne erfaringer om sykdom og tilfriskning, bidra til at mennesker med slike helseproblemer kan få bedre hjelp.Et annet av organisasjonens uttalte mål er å bidra til forskning med utgangspunkt i medlemmenes erfaringer.


== Organisering ==
Pr. 31.12.2020 hadde organisasjonen 241 norske medlemmer, jfr. årsmelding for 2020. Styret består av seks medlemmer.  Recovery Norge er en uavhengig, frivillig organisasjon uten lønnede ansatte.


== Medlemskriterier ==
De fleste medlemmene i Recovery Norge har hatt kronisk utmattelsessyndrom, men organisasjonen er også åpen for personer som er blitt friske av andre «medisinsk uforklarte» helseproblemer. Som eksempler nevnes blant annet tinnitus, irritabel tarmsyndrom og fibromyalgi.Videre er det et avgjørende kriterium at man er blitt frisk ved hjelp av det organisasjonen definerer som «metoder som innebærer kognitive/mentale teknikker, endring av tankemønstre, handling og/eller mellommenneskelig interaksjon». Dette utelukker personer som fremdeles er syke eller som har opplevd tilfriskning primært med farmakologisk behandling eller dietter.Pårørende til personer som oppfyller kriteriene kan også bli stemmeberettiget medlem. Organisasjonen har per oktober 2020 ikke åpnet for støttemedlemskap.


== Arbeid ==
Recovery Norge driver opplysningsarbeid rettet mot fortsatt syke og deres pårørende, helsepersonell, byråkrater, politikere, andre beslutningstakere og offentligheten for øvrig. Dette skjer gjennom aktivitet på sosiale medier, organisasjonens hjemmeside, artikler og debattinnlegg og møte- og foredragsvirksomhet.På hjemmesiden til Recovery Norge deler medlemmene historier om sin sykdom og hvordan de ble friske. Recovery Norge har også en engelskspråklig hjemmeside der organisasjonen publiserer oversettelser av norske medlemmers historier og noen historier fra utenlandske medlemmer.


== Konflikt ==
De fleste av pasienthistoriene om tilfriskning fra kronisk utmattelse handler om The Lightning Process (LP) som har en del likhetstrekk med kognitiv adferdsterapi. LP er basert på kognitive teknikker, hypnoterapi, løsningsfokusert terapi samt nevrolingvistisk programmering (NLP) som mangler solid vitenskapelig grunnlag. Norges ME-forening hevder at det blant deres medlemmer er flere som har opplevd forverring enn forbedring av å ha gjennomgått LP-kurs. Flere ME-syke har advart mot Lightning Process og også kritisert studiedesignet ved en planlagt LP-studie. Etter å først ha fått klarsignal i Regional Etisk Komite (REK), omgjorde De Nasjonale Forskningsetiske komiteene (NEM) vedtaket om etisk godkjenning av den planlagte LP-studien der Recovery Norge skulle bidra med brukermedvirkning. Den 13  juli 2022 ble studien godkjent av NEM. Henrik Vogt, som er initiativtager og leder av RN, har ifølge hans eget leserinnlegg i Dagsavisen ikke økonomiske interesser knyttet til LP eller andre metoder. Ifølge innlegget har RN har ikke kommersielle interesser som organisasjon og RN ble ikke startet av eller styres av LP-instruktører; LP-instruktører har ikke hatt styreverv i organisasjonen; det er ingen medlemmer i RN som er LP instruktører eller som tilbyr kurs.


== Referanser ==


== Eksterne lenker ==
Offisielt nettsted 
Recovery Norge på Facebook